CELEX: 32022D0627
Language: sl
Date: 2022-04-13 00:00:00
Title: Sklep Sveta (SZVP) 2022/627 z dne 13. aprila 2022 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

13.4.2022   
               
               
                  SL
               
               
                  Uradni list Evropske unije
               
               
                  L 116/6
               
            
         SKLEP SVETA (SZVP) 2022/627
         z dne 13. aprila 2022
         o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
         SVET EVROPSKE UNIJE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 17. marca 2014 sprejel Sklep 2014/145/SZVP (1).
                  
               
                     (2)
                  
                  
                     Predsednik Ruske federacije je 21. februarja 2022 podpisal odlok o priznanju „neodvisnosti in suverenosti“ območij ukrajinskih pokrajin Doneck in Lugansk, ki niso pod vladnim nadzorom, ter ukazal, da se ruske oborožene sile napotijo na ta območja.
                  
               
                     (3)
                  
                  
                     Predsednik Ruske federacije je 24. februarja 2022 napovedal vojaško operacijo v Ukrajini, ruske oborožene sile pa so začele napad na Ukrajino.
                  
               
                     (4)
                  
                  
                     Rusija s svojimi nezakonitimi vojaškimi akcijami grobo krši ozemeljsko nedotakljivost, suverenost in neodvisnost Ukrajine ter mednarodno pravo in načela Ustanovne listine Združenih narodov.
                  
               
                     (5)
                  
                  
                     Zaradi humanitarne krize, ki je posledica neizzvane invazije oboroženih sil Ruske federacije na Ukrajino, Svet meni, da bi morali v odziv na humanitarne potrebe ukrajinskega civilnega prebivalstva nepristranski humanitarni akterji v Ukrajini še naprej izvajati načelne humanitarne ukrepe v skladu z mednarodnim humanitarnim pravom.
                  
               
                     (6)
                  
                  
                     Svet zato meni, da bi morale biti nekatere organizacije in agencije, ki delujejo kot humanitarni partnerji Unije, izvzete iz prepovedi dajanja sredstev ali gospodarskih virov na voljo osebam, subjektom in organom, uvrščenim na seznam, za izključno humanitarne namene v Ukrajini.
                  
               
                     (7)
                  
                  
                     Poleg tega Svet meni, da bi bilo treba uvesti mehanizem odstopanja za izključno humanitarne namene v Ukrajini v zvezi z zamrznitvijo sredstev ter omejitvami dajanja sredstev in gospodarskih virov na razpolago osebam, subjektom in organom, uvrščenim na seznam.
                  
               
                     (8)
                  
                  
                     Sklep 2014/145/SZVP bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            V členu 2 Sklepa 2014/145/SZVP se dodata naslednja odstavka:
            
               
                  „11.   Prepoved iz odstavka 2 se ne uporablja za organizacije in agencije, ki jih Unija oceni s stebrno oceno in s katerimi je Unija podpisala okvirni sporazum o finančnem partnerstvu, na podlagi katerega organizacije in agencije delujejo kot humanitarni partnerji Unije, pod pogojem, da je zagotavljanje sredstev ali gospodarskih virov iz odstavka 2 potrebno za izključno humanitarne namene v Ukrajini.
               
               
                  12.   V primerih, ki niso zajeti z odstavkom 11 in z odstopanjem od odstavkov 1 in 2, lahko pristojni organi države članice pod splošnimi ali posebnimi pogoji, za katere menijo, da so primerni, izdajo posebne ali splošne odobritve za sprostitev določenih zamrznjenih finančnih sredstev ali gospodarskih virov ali dajanje na razpolago določenih finančnih sredstev ali gospodarskih virov, če je zagotavljanje takih finančnih sredstev ali gospodarskih virov potrebno za izključno humanitarne namene v Ukrajini.
                  Če pristojni organ v petih delovnih dneh od prejema prošnje za odobritev ne sprejme negativne odločitve, ne zahteva informacij ali izda obvestila o dodatnem času, se odobritev šteje za izdano.
                  Zadevna država članica obvesti druge države članice in Komisijo o vseh odobritvah, izdanih na podlagi tega odstavka, v dveh tednih po odobritvi.“.
               
            
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 13. aprila 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  Sklep Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL L 78, 17.3.2014, str. 16).